

REPUBLIKA HRVATSKA

VUKOVARSKO-SRIJEMSKA ŽUPANIJA

** OPĆINA TOVARNIK**

 **OPĆINSKO VIJEĆE**

KLASA: 021-05/11-03/18

URBROJ:2188/12-04-11-1

Tovarnik, 29.08.2011

Temeljem čl. 14. st. 2. i 5. Zakona o socijalnoj skrbi ( Narodne novine br. 57/11) i čl. 32. Statuta Općine Tovarnik ( Službeni vjesnik Vukovarsko-srijemske županije br. 12/09 ), Općinsko vijeće Općine Tovarnik, na svojoj 15. sjednici, održanoj dana 29.08.2011., d o n o s i

**ODLUKU**

**O PRAVIMA IZ SOCIJALNE SKRBI OPĆINE TOVARNIK**

**I. OPĆA ODREDBA**

**Članak 1.**

Ovom se odlukom utvrđuju prava socijalne skrbi koja, pored prava što ih osigurava Republika Hrvatska na osnovi Zakona o socijalnoj skrbi (u daljnjem tekstu: Zakon), osigurava Općina Tovarnik te uvjeti i način njihova ostvarivanja, korisnici socijalne skrbi i postupak za ostvarivanje tih prava.

**II. PRAVA IZ SOCIJALNE SKRBI**

**Članak 2.**

A. POMOĆ ZA STANOVANJE

B. OSTALI OBLICI SOCIJALNIH POMOĆI

* Jednokratne pomoći
* pomoć za podmirenje troškova smještaja djeteta i punoljetne, poslovno nesposobne osobe u predškolsku ustanovu i ustanovu za rehabilitaciju
* Podmirenje troškova prehrane učenika u osnovnim školama
* Uskrsni i božićni paketi

A. POMOĆ ZA STANOVANJE

**Članak 3.**

( 1 ) Pravo na pomoć za stanovanje ima samac ili članovi kućanstva pod uvjetima propisanim Zakonom o socijalnoj skrbi , ako plaćanje troškova stanovanja ne ostvaruju po drugoj osnovi.

( 2 )Troškovi stanovanja u smislu Zakona o socijalnoj skrbi su troškovi najamnine, pričuve, komunalne naknade, električne energije, plina, drva i drugih energenata, grijanja, vode, odvodnje te drugi troškovi stanovanja u skladu s posebnim propisima.

( 3 ) Pravo na pomoć za stanovanje ima samac ili članovi kućanstva:

- koji koriste stan iste ili manje veličine od zadovoljavajućeg stambenog prostora u smislu odredbe članka 2. točke 13. Zakona o socijalnoj skrbi koja određuje da je zadovoljavajući stambeni prostor stan ili kuća veličine 35 m² korisne površine za jednu osobu, a za osobe s invaliditetom 20% veći (42 m2), uvećane za 10 m2 za svaku daljnju osobu, s mogućim odstupanjem do 10 m², koji služi samcu, obitelji ili članovima kućanstva za podmirenje osnovnih stambenih potreba

i

- ako prosječni mjesečni prihod samca ili članova kućanstva u posljednja tri mjeseca prije podnošenja zahtjeva ili pokretanja postupka po službenoj dužnosti, ne prelazi visinu sredstava za uzdržavanje propisanu člankom 45. Zakona o socijalnoj skrbi

 (4) Samac ili članovi kućanstva koji imaju u vlasništvu ili suvlasništvu kuću ili stan koji im ne služi za podmirenje osnovnih stambenih potreba, poslovni prostor ili kuću za odmor, nemaju pravo na pomoć za stanovanje.

**Članak 4.**

(1) Rješenje o pravu na pomoć za stanovanje donosi jedinica lokalne samouprave u roku od 30 dana od dana podnošenja zahtjeva.

(2) Općina Tovarnik djelomično ili u cijelosti izvršava plaćanje računa ovlaštenoj pravnoj ili fizičkoj osobi koja je pružila uslugu stanovanja za troškove iz članka 3. Stavka 2. ove Odluke , na temelju rješenja iz stavka 1. ovoga članka.

**Članak 5.**

(1) Pomoć za stanovanje priznaje se u polovici mjesečnog iznosa potrebnog za uzdržavanje samca ili članova obitelji iz članka 45. Zakona o socijalnoj skrbi

(2) Pomoć za stanovanje može se priznati i iznad iznosa iz stavka 1. ovoga članka, a najviše do dvostrukog iznosa osnovice iz članka 40. stavka 1. Zakona o socijalnoj skrbi, ako bi se time spriječilo odvajanje djece iz obitelji.

( 3 ) Iznos iz stavka 1. Ovog članka plaća se ovlaštenoj pravnoj ili fizičkoj osobi koja je pružila uslugu stanovanja na sljedeći način:

 - Nakon što se u cijelosti podmire troškovi komunalne naknade preostali iznos za električnu energiju, vodu, odvodnju, najamninu i ostalo dijeli se način koji je najsvrsishodniji za korisnika prema njegovoj izjavi u vrijeme podnošenja zahtjeva za pomoć za stanovanje

 (4) Korisniku pomoći za stanovanje koji se grije na drva, osigurava se jednom godišnje 3 m3 drva plaćanjem troškova ovlaštenoj pravnoj ili fizičkoj osobi koja je uslugu izvršila ili mu se može odobriti novčani iznos za podmirenje troška ogrijeva u visini koju odlukom odredi nadležna jedinica područne (regionalne) samouprave.

B) OSTALI OBLICI SOCIJALNE POMOĆI

**- jednokratne pomoći**

**Članak 6.**

( 1 ) Jednokratnu novčanu pomoć odobrava Načelnik Općine Tovarnik, a može se odobriti samcu ili obitelji koji zbog trenutačnih okolnosti (npr.bolesti ili smrti člana obitelji, elementarnih nepogoda, gubitka posla i sl. ) nisu u mogućnosti djelomično ili u cijelosti zadovoljiti osnovne životne potrebe.

(2) Zahtjev za jednokratnu novčanu pomoć podnosi se Načelniku Općine Tovarnik u pisanom obliku zajedno sa dokumentacijom koja dokazuje okolnosti zbog kojih se jednokratna novčana pomoć traži.

(3) novčana pomoć odobrava se u pravilu u novcu, a izuzetno, kada postoji

vjerojatnost da se novčanim oblikom pomoći ne bi ostvarila njena svrha, jednokratna novčana pomoć može biti zamijenjena ekvivalentnom vrijednošću u stvarima ili uslugama.

(4) Istoj osobi ili obitelji jednokratna novčana pomoć može biti dodijeljena najviše tri

puta godišnje i to u najvišem pojedinačnom iznosu od 1.500,00 kn.

(5) U jednokratne novčane pomoći ne uračunava se vrijednost poklon paketa hrane

najugroženijim stanovnicima Općine Tovarnik, a koji se dodjeljuju dva puta godišnje, za Uskrs i Božić.

**- pomoć za podmirenje troškova smještaja djeteta ili punoljetne, poslovno nesposobne osobe u predškolsku ustanovu i ustanovu za rehabilitaciju**

**Članak 7.**

(1) Dijete ili punoljetna, poslovno nesposobna osoba za čiji je psihofizički razvoj i zdravlje, prema mišljenju nadležnog tijela ili ovlaštenog liječnika, neophodan boravak u specijaliziranoj ustanovi, ostvaruje pravo na podmirenje troškova smještaja u toj ustanovi u 100% iznosu ako to pravo nije moguće ostvariti na drugi način.

(2 ) zahtjev za ostvarivanje prava iz st. 1. ovog članka podnosi zakonski zastupnik djeteta ili punoljetne, poslovno nesposobne osobe Načelniku Općine Tovarnik koji provjerava, prema dostavljenoj dokumentaciji, jesu li u konkretnom slučaju ispunjeni uvjeti iz st. 1. ovog članka te donosi odluku o ostvarivanju prava iz. st. 1. ovog članka

* **Podmirenje troškova prehrane učenika u osnovnim školama**

**Članak 8.**

(1) Pomoć u prehrani mogu ostvariti učenici osnovnih škola na području Općine Tovarnik čije su obitelji korisnici pomoći za stanovanja te učenici koje odrede ravnatelji škola prema socijalnim kriterijima koje sami odrede

(2) Pomoć u prehrani odobrava se u visini 100% iznosa cijene školske kuhinje

(3) Ravnatelji osnovnih škola dostavljaju zahtjeve za podmirenje troškova školske kuhinje za učenike iz st. 1. ovog članka prije donošenja proračuna za sljedeću godinu kako bi se u proračunu osigurao potreban iznos

* **Uskrsni i božićni paketi**

**Članak 9.**

(1) Osobe kojima Općina Tovarnik pruža pomoć za stanovanje ostvaruju pravo na božićne i uskršnje pakete u vrijednosti od 200 kn za samca i 50 kn za svakog daljnjeg člana obitelji.

(2) umirovljenici koji žive sami ili u bračnoj zajednici u kojoj su oba bračna druga umirovljena, ostvaruju pravo na božićne i uskršnje pakete u vrijednosti iz stavka 1. ovog članka, ako njihova ukupna mirovina ne prelazi 900 kn po članu obitelji mjesečno

(3) O osobama iz st. 1. ovog članka, Općina Tovarnik vodi službenu evidenciju te oni bez posebnih zahtjeva i dostave dokumentacije, ostvaruju pravo na božićne i uskršnje pakete

(4) osobe iz st. 2. Ovog članka dostavljaju svoje odreske od mirovine ili druge dokumente kojima dokazuju okolnosti potrebne za ostvarenje prava na božićne i uskršnje pakete, na poziv Načelnika Općine Tovarnik koji se objavljuje na oglasnoj ploči Općine Tovarnik

(5) Božićni i uskršnji paketi će biti podijeljeni osobama iz st. 1. i 2. ovog članka najkasnije do dana proslave Božića odnosno Uskrsa

PRIJELAZNE I ZAVRŠNE ODREDBE

**Članak 10.**

Stupanjem na snagu ove Odluke, prestaje važiti Odluka o uvjetima i načinu ostvarivanja prava iz socijalne skrbi ( Službeni vjesnik Vukovarsko-srijemske župnije br. 4/02 )

**Članak 11.**

Ova Odluka stupa na snagu osmog dana od dana objave u Službenom vjesniku Vukovarsko-srijemske županije

PREDSJEDNIK OPĆINSKOG VIJEĆA

 Stipo Mijić